**Intererg Baltijas jūras reģiona transnacionālās sadarbības programmas 2021.–2027. gadam dokumenta projekta**

**publiskās apspriešanas kopsavilkums**

**12.04.-14.05.2021.**

|  |  |  |  |  |  |
| --- | --- | --- | --- | --- | --- |
| Nr.p.k. | Iebilduma/priekšlikuma iesniedzējs | Programmas dokumenta projekta nodaļa  | Iesniegtā iebilduma/priekšlikuma būtība | Ņemts vērā/nav ņemts vērā | Pamatojums, ja iebildums/priekšlikumsnav ņemts vērā |
| **Vispārīgi** |
|  | Aizsardzības ministrija | Vispārīgi | Vēlamies vērst VARAM uzmanību uz vēsturisko vides piesārņojumu Latvijas teritorijā, tai skaitā arī AM valdījumā esošajā nekustamā īpašumā Pulvera ielā 33 un Cukura ielā 25A, Liepājā. Šis piesārņojums pēc AM padotībā esošā Valsts aizsardzības militāro objektu un iepirkumu centra (VAMOIC) veiktā izvērtējuma būtiski apdraud Baltijas jūras ūdens kvalitāti. Ņemot vērā, ka VARAM izstrādātās programmas ietvaros kā viena no prioritātēm ir noteikta ūdens pieejamības veicināšana un ilgtspējīga ūdens izmantošana, ierosinām izskatīt iespēju Interreg programmas ietvaros meklēt risinājumu, tai skaitā izskatīt iespējas piešķirt finansējumu piesārņotās teritorijas Liepājā sanācijai. | Ņemts vērā.Skaidrojam, ka Interreg Baltijas jūras reģiona programmā 2021.-2027.gadam (turpmāk – programma) projektu konkursi atvērti sadarbības veidošanai vismaz starp trijiem partneriem no trim dalībvalstīm piesārņojuma samazināšanai Baltijas jūrā. Aicinām veidot starptautisku partnerību un tās ietvaros problemātisko jautājumu risināt. Projektu ietvaros tiek atbalstītas pilota aktivitātes jaunu risinājumu testēšanai un Liepāja varētu tikt noteikta kā viena no pilota teritorijām. Informējam, ka projektu pieteikumu konkurss tiks atvērts 2021.gada beigās/2022.gada sākumā. |  |
|  | Finanšu ministrija | Vispārīgi | Lūdzam precizēt projektā lietoto terminoloģiju attiecībā uz terminu “Vadošā iestāde”. Attiecīgi programmas projekta sākuma daļā lūdzam skaidri un  nepārprotami norādīt, vai dokumentā ar “Vadošo iestādi” tiek saprasts Investitionsbank Schleswig-Holstein kā programmas nozīmētā Vadošā iestāde, vai kas cits. Papildus vēršam uzmanību, ka Latvijā “Eiropas Savienības struktūrfondu un Kohēzijas fonda 2014.—2020.gada plānošanas perioda vadības likums” kontekstā Vadošās iestādes funkcijas pilda Finanšu ministrija. | Ņemts vērā. Skaidrojam, ka programmas 7.nodaļā tiek aprakstītas visas programmas institūcijas, tai skaitā programmas Vadošā iestāde. Informējam, ka Eiropas Savienības fondu mērķa “Eiropas teritoriālās sadarbības” programmas ir starptautiskās sadarbības programmas un Vadošās iestādes funkcijas veic dažādu Eiropas Savienības valstu nozīmētās iestādes. |  |
|  | Finanšu ministrija | Vispārīgi | Aicinām atšifrēt programmas projektā saīsinājumu “ERAF” un “ES fondu”, kā arī sniegt skaidru norādi uz pilnu regulas priekšlikuma nosaukumu, t.i. Priekšlikums Eiropas Parlamenta un Padomes regula par Eiropas Reģionālās attīstības fondu un Kohēzijas fondu[[1]](#footnote-1), kā arī zemsvītras atsauci, kur tā atrodama. | Ņemts vērā.Vienlaikus vēršam uzmanību, ka programmas dokumentā, kas iesniedzams Eiropas Komisijas SFC sistēmā, nav iespējams veikt zemsvītras atsauces. |  |
|  | Finanšu ministrija | Vispārīgi | Lūdzam precīzāk norādīt programmas projektā, kas tiek saprasts ar terminiem “ES finansējuma programmām”, “ES līdzekļiem līdzfinansēto investīciju projektu”, “citu ES finansētu programmu”, “dažādās ES fondu programmās”. | Ņemts vērā.Skaidrojam, ka ar ES finansējuma programmām tiek saprastas, piemēram, programmas dokumentā uzskaitītās Interreg Centrālā Baltijas jūras reģiona, Dienvidu Baltijas jūras reģiona, INTERREG EUROPE programmas, BONUS un Horizon 2020. Ar ES fondu programmām saprotamas visas ar ES līdzekļiem līdzfinansētās programmas un to īstenotie projekti. |  |
|  | Izglītības un zinātnes ministrija | Vispārīgi | Publiskajā apspriedē esošajā programmas projekta versijā (latviešu valodā) ir lietoti atšķirīgi termini sadaļās “Galvenās mērķa grupas”– gan pētniecības iestādes, gan izpētes iestādes (piem., 41 lp. un 45.lp.), kas programmas angļu valodas projektā tiek lietots kā vienots termins “*research institutions*” .Lai novērstu neskaidru programmas nosacījumu interpretāciju, lūdzam programmas projektā izmantot vienotu terminu sadaļās “Galvenās mērķa grupas”, nodrošinot to saskaņotu ar ES regulās un citos saistošos dokumentos lietoto valodu un terminiem. | Ņemts vērā. |  |
|  | Izglītības un zinātnes ministrija | Vispārīgi | Dokumenta projektā tiek aprakstīti BJR galvenie kopīgie izaicinājumi un vajadzība pārvarēt šos izaicinājumus. Analīze ir balstīta uz reģionālajām un starpvalstu stratēģijām, kas attiecināmas uz BJR. Pozitīvi vērtējams tas, ka dokuments sniedz plašu un visaptverošu redzējumu, kā arī norāda uz nepieciešamību “izstrādāt pamata nosacījumus, lai nodrošinātu atbalstu inovatīviem un radošiem ekonomikas un sabiedrības dalībniekiem ārējo traucējumu pārvarēšanā”. Tomēr IZM ieskatā dokumenta projektā iztrūkst atskats uz iepriekšējā plānošanas periodā 2014.-2020.g. paveikto (piemēram, kādas aktivitātes tika realizētās veiksmīgi, kādas nepilnības tika konstatētas, kāds progress konkrētajās aktivitātēs). Neskatoties uz to, dokumenta projektā tiek minēts, ka “Izvērtējumu rezultāti tika ņemti vērā, plānojot Interreg Baltijas jūras reģiona programmu 2021.–2027. gadam. Jauni instrumenti tiks izstrādāti, balstoties uz 2014.–2020. gadā gūtajiem sasniegumiem”. IZM atbalsta pieeju, kad mērķi un sasniedzamie rezultāti BJR jomā tiek izvirzīti konsekventi, lai rezultātā izveidotā sistēma būtu efektīga. Tomēr dokumentā nevar nolasīt jauno mērķu sasaisti ar iepriekšējā perioda progresu. IZM iesaka papildināt dokumenta projektu ar informāciju par iepriekšējā laika posmā paveikto BJR attīstībā. | Ņemts vērā.Skaidrojam, ka programmas dokumenta projektā 1.2.nodaļā ir sniegts ieskats par veiktajām aktivitātēm Interreg Baltijas jūras reģiona programmā 2014.-2020.gadam kontekstā ar definētajām prioritātēm un plānotajām aktivitātēm. Vēršam uzmanību, ka programmas dokumenta veidlapai ir ierobežots skaits zīmju un detalizētāks izvērtējums par veiktajām aktivitātēm un Interreg Baltijas jūras reģiona programmas 2014.-2020.gadam sasniegtajiem rezultātiem, kā arī rekomendācijām ir atrodams programmas izvērtējuma ziņojumā. |  |
|  | Izglītības un zinātnes ministrija | Vispārīgi | IZM ieskatā dokumentā noformulētie BJR izaicinājumi un konkrētajā mērķī aplūkotās iespējas un vajadzības ir pārāk vispārīgās. Piedāvātām aktivitātēm netiek definēti konkrēti izpildes termiņi, atbildīgie, netiek pievienoti mērķa rādītāji ar esošām un plānotām vērtībām. IZM ieskatā tas apgrūtinās programmas izpildes monitoringu turpmāk. Rosinām dokumentu papildināt ar konkrētu plānu un rezultatīviem rādītājiem.  | Ņemts vērā. |  |
|  | Izglītības un zinātnes ministrija | Vispārīgi | Dokumentā vairākām aktivitātēm tiek rosināts piesaistīt kompetences centrus, augstskolas. IZM ieskatā būtu lietderīgi veicināt videi draudzīgu domāšanu arī jau no skolas sola. IZM ierosina papildināt programmu ar informatīvu pasākumu, projektu, konkursu utml. pasākumu organizēšanu skolās, lai veicinātu videi draudzīgu domāšanu skolēniem. Arīdzan skaidrāk būtu jāraksturo tiešās un netiešās (un visas iespējamās) sekas, kas izriet no Zaļā kursa un Digitālās transformācijas. | Nav ņemts vērā. | Videi draudzīgas domāšanas veicināšana varētu būt daļa no projekta aktivitātēm. Tomēr skolas un skolēni neietilpst galvenajās mērķa grupās un tāpēc netiek minētas. Programmas dalībvalstu ieskatā seku, kas izriet no Zaļā kursa un Digitālās transformācijas identifikācija programmas dokumentā nebūtu nepieciešama. |
|  | Latvijas Pašvaldību savienība | Vispārīgi | Latvijas Pašvaldību savienība atbalsta Interreg Baltijas jūras reģiona programmas 2021.-2027.gadam dokumenta tālāku virzību.Vienlaikus norādām, ka LPS ieskatā termins “Public authority” būtu tulkojams kā “Publiskās pārvaldes iestāde”, nevis “Valsts iestāde”. | Ņemts vērā. |  |
|  | Vidzemes plānošanas reģions | Vispārīgi | Vidzemes plānošanas reģions ir iepazinies ar publiskajai apspriešanai nodoto Interreg Baltijas jūras reģiona programmas 2021.-2027.gadam dokumenta projektu. Mēs pilnībā atbalstām dokumenta saturu, tas ir atbilstošs Vidzemes plānošanas reģiona ilgtspējīgas attīstības stratēģijai 2030. Lūdzam arī turpmākajās dokumenta izstrādes sanāksmēs uzturēt šajā dokumenta projektā pausto nepieciešamību pēc ieguldījumiem ne tikai pilsētu, bet arī lauku teritorijās visos programmas tematiskajos virzienos. | Ņemts vērā.  |  |
| **1.Programmas stratēģija: Galvenie attīstības izaicinājumi un politikas atbildes pasākumi** |
| **1.2.Galveno kopīgo izaicinājumu kopsavilkums, ņemot vērā ekonomiskās, sociālās un teritoriālās atšķirības, kā arī nevienlīdzības, kopīgās vajadzības pēc investīcijām, papildinājumus un sinerģiju ar citiem atbalsta veidiem, pagātnē gūtās atziņas, makroreģionālās stratēģijas un jūras baseina stratēģijas, kad uz programmas teritoriju pilnībā vai daļēji attiecas viena vai vairākas stratēģijas** |
|  | Finanšu ministrija | 1.2. | Lūdzam papildināt un precizēt programmas projekta 1.sadaļas “Programmas stratēģija: Galvenie attīstības izaicinājumi un politikas atbildes pasākumi” (turpmāk – 1.sadaļa) 1.2.apakšsadaļā “Galveno kopīgo izaicinājumu kopsavilkums, ņemot vērā ekonomiskās, sociālās un teritoriālās atšķirības, kā arī nevienlīdzības, kopīgās vajadzības pēc investīcijām, papildinājumus un sinerģiju ar citiem atbalsta veidiem, pagātnē gūtās atziņas, makroreģionālās stratēģijas un jūras baseina stratēģijas, kad uz programmas teritoriju pilnībā vai daļēji attiecas viena vai vairākas stratēģijas” (turpmāk – 1.2.apakšsadaļa) norādīto informāciju par papildināmību un sinerģiju ar citām finansēšanas programmām un instrumentiem ar atsauci uz Atveseļošanas un noturības mehānisma (Recovery and Resilience Facility) (turpmāk – ANM) plāna projektu, kā arī Darbības programmas 2021.- 2027.gada plānošanas periodam projektu. | Ņemts vērā. |  |
|  | Finanšu ministrija | 1.2. | Aicinām papildināt programmas projekta 1.sadaļas 1.2.apakšsadaļu ar zemsvītras atsauci uz 2021.gada 17.februārī aktualizēto ES Stratēģijas Baltijas jūras reģionam Rīcības plāna[[2]](#footnote-2)  redakciju. | Nav ņemts vērā. | Skaidrojam, ka programmas dokumentā, kas iesniedzams Eiropas Komisijas SFC sistēmā, nav iespējams izveidot zemsvītras atsauces. Programmas tīmekļa vietnē tiks iekļauta saite uz ES Stratēģijas Baltijas jūras reģionam Rīcības plānu. |
|  | Labklājības ministrija | 1.2. | Lai nodrošinātu visās programmas dalībvalstīs vienotu izpratni par Programmas aktivitātēm, lūdzam definēt/aprakstīt termina “**sociālie pakalpojumi**” (pirmoreiz minēts dokumenta 4. lpp. apakšsadaļā “Konkrētais mērķis i) Pētniecības un inovācijas spēku attīstīšana un veicināšana un moderno  tehnoloģiju ieviešana”un 27. lpp. programmas mērķa “1.2. Atbilstoši publiskie pakalpojumi” apakšsadaļā “Ieguldījumi ES stratēģijā Baltijas jūras reģionam”) un termina “**labklājības pakalpojumi**” (minēts 27. lpp. programmas mērķa “1.2. Atbilstoši publiskie pakalpojumi” apakšsadaļā “Ieguldījumi ES  stratēģijā Baltijas jūras  reģionam)”  saturu/tvērumu. Nepastāvot vienotai visu valstu izpratnei par minēto terminu saturu, rodas risks, ka kādas no dalībvalstīs īstenotajām aktivitātēm un ieguldījumi tajās var tikt atzīti par neattiecināmiem uz Programmu tikai tāpēc, ka attiecīgajā dalībvalstī  izpratne  par “sociālo pakalpojumu”  vai “labklājības pakalpojumu” tvērumu atšķiras no Programmu uzraugošo institūciju izpratnes par to. Vai arī pastāv risks, ka šīs pašas atšķirīgās izpratnes dēļ, kādā dalībvalstī netiek pieteikti īstenošanai Programmas ietvaros valstij nepieciešamie  un programmas mērķim atbilstošie pasākumi tikai tāpēc, ka to veicēji (institūcijas, NVO, uzņēmumi) savu darbību neasociē ar sociālo pakalpojumu vai labklājības pakalpojumu jomu. Mūsu bažas pastiprina arī Programmas 5. lpp. minētais, ka *“Interreg Baltijas jūras reģiona programmā 2014.–2020. gadam, netika tieši aplūkota publisko pakalpojumu sniegšana. Tomēr šī tēma ir ietverta vairākos projektos, kas saistīti ar dažādiem mērķiem. Programmā paredzēts īpašs atbalsts inovatīvu pakalpojumu piedāvājumu ieviešanai veselības un labklājības jomā. Tajā izstrādāti transporta pakalpojumi, kas paredzēti īpaši demogrāfisko izmaiņu skarto lauku teritoriju vajadzībām.* ***Citi projekti orientēti uz konkrētām neaizsargātām grupām, lai tām varētu nodrošināt labākus sociālos pakalpojumus. Viens piemērs bija sabiedrisko vietu pielāgošana šīm grupām.*** *Kopumā programma 2014.–2020. gadam pavēra ceļu “zaļākiem” risinājumiem, radīja iespējas uzņēmējdarbībai un, ja nepieciešams, aptvēra dažādas nozares.”*. Jāatzīmē, ka sabiedrisko vietu izmantošana/pielāgošana nav sociālais pakalpojums Latvijas normatīvā regulējuma izpratnē. Latvijā normatīvajā regulējumā termins “sociālie pakalpojumi” parādās **Sociālo pakalpojumu un sociālās palīdzības likumā** (2. pants) un ietver sociālās aprūpes (kā institucionālās, tā aprūpes mājās) pakalpojumus, sociālās rehabilitācijas (ieskaitot psihosociālo rehabilitāciju) pakalpojumus, profesionālās rehabilitācijas pakalpojumus,  sociālo darbu un karitatīvo sociālo darbu. Minēto pakalpojumu sniedzējiem, saskaņā ar likuma 17. pantu, jāreģistrējas Sociālo pakalpojumu sniedzēju reģistrā.  Tādēļ Labklājības ministrija ir ieinteresēta, lai visiem sociālo pakalpojumu (Sociālo pakalpojumu un sociālās palīdzības likuma izpratnē) sniedzējiem tiktu nodrošināta iespēja dalībai Programmā un piekļuve programmas ietvaros pieejamajiem ieguldījumiem, neskatoties uz to, ka Sociālo pakalpojumu un sociālās palīdzības likumā ietvertais sociālo pakalpojumu  kopums varētu neatbilst sociālo pakalpojumu vai labklājības pakalpojumu  jēdzienu tvērumam citās programmas dalībvalstīs.  Papildus ierosinām salāgot terminoloģiju Programmas tekstā, izvēloties vienu terminu (sociālie/labklājības pakalpojumi). | Nav ņemts vērā.  | Skaidrojam, ka Programmā atbalsts tiks sniegts publiskajiem pakalpojumiem, kas ietver gan veselības aprūpes, sociālos pakalpojumus, gan labklājības pakalpojumus un citus publiskos pakalpojumus. Programmā nav izslēgti neviens no minētajiem pakalpojumiem. Terminu apraksts nav sniegts veidlapā noteiktā zīmju ierobežojuma dēļ. Vienlaikus norādām, ka Programmas dokumentā minētie projektu piemēri sniedz ieskatu Programmā izvēlētā atbalsta virziena aktualitātei jau esošajā Interreg Baltijas jūras reģiona programmā 2014.-2020.gadam. Iesniedzot projekta aprakstu Vadošajai iestādei, pieteicēju atbildībā ir savstarpēji vienoties par projektu mērķi un plānotajām aktivitātēm, kā arī sasniedzamiem rezultātiem, kas nav pretrunā ar valstu normatīvajā regulējumā noteikto. |
|  | Labklājības ministrija | 1.2. | Lūdzam precizēt Programmas 3. lpp. vērtību elementa “Orientācija uz klientu vajadzībām” skaidrojumu, aizstājot vārdu *“sabiedrību“* ar vārdiem *“sabiedrības grupu”*, lai jēdziens latviešu valodā būtu atbilstošāks un skaidrāk uztverams. | Ņemts vērā. |  |
|  | Labklājības ministrija | 1.2. | Programmas 13. lpp. sadaļā “ii) Papildināmība un sinerģija ar citām finansēšanas programmām un instrumentiem” minēts, ka *“Vadošās iestādes un Kopīgie sekretariāti izskatīs projekta pieteikumus, lai noteiktu sadarbības potenciālus un novērstu dubulto finansēšanu*.*”*. Vēlamies atzīmēt, ka Interreg programmas projektiem teorētiski ir iespējama papildināmība un demarkācija arī ar Kohēzijas politikas fondu (piemēram, ESF+ un ERAF) projektiem, tāpēc aicinām teikumu papildināt, ka tiks vērtēta arī papildināmība un demarkācija ar struktūrfondu projektiem. Kā arī ierosinām papildināt ar apņemšanos, ka projektos ar līdzīgu tematisko ievirzi ne tikai tiks izteikts aicinājums izmantot sinerģijas, bet arī aicinājums novērst potenciālos dubultās finansēšanas riskus, izsakot sadaļas pēdējo teikumu “Tomēr projektos ar līdzīgu tematisko ievirzi tiks izteikts aicinājums izmantot sinerģijas *un novērst potenciālos dubultās finansēšanas riskus*”.  | Ņemts vērā.Vienlaikus vēršam uzmanību, ka Interreg programmas projektu iespējamo papildināmību un demarkāciju ar Kohēzijas politikas fondu projektiem izvērtēs katras dalībvalsts Nacionālā apakškomiteja, kuras sastāvā būs visu nozaru ministriju, Pārresoru koordinācijas centra, plānošanas reģionu un nevalstisko organizāciju pārstāvji. |  |
| **2.2.Prioritātes nosaukums “Uz ūdens ekonomiku vērstas sabiedrības”** |
| **2.2.1.Konkrētais mērķis (v) Ūdens pieejamības veicināšana un ilgtspējīga ūdens apsaimniekošana** |
| **2.2.1.1. Saistītie darbības veidi un to paredzamais ieguldījums šajos konkrētajos mērķos un makroreģionālajās stratēģijās, un, ja nepieciešams, jūras stratēģijās** |
|  | Satiksmes ministrija | 2.2.1.1. | Satiksmes ministrija ierosina papildināt Dokumenta projekta 32.lapā mērķa 2.2.“Jūras ekonomika” sadaļu “Iespējamo darbības piemēru saraksts” ar jaunu darbību “Digitālo risinājumu ieviešana jūrnieku sertificēšanas un profesionālās sagatavošanas jomās”. | Ņemts vērā. |  |
|  | Satiksmes ministrija | 2.2.1.1. | Dokumenta projekta 32.lapā sadaļā “Ieguldījums ES stratēģijā Baltijas jūras reģionam” ir norādīts:“*Šīs darbības veicina ar jūras glābšanu un labklājības palielināšanu saistīto ESSBJR mērķu sasniegšanu. Tās nodrošina atbalstu politikas jomām (PJ) Inovācijas, Bioekonomika un Barības vielas, attīstot jūras ekonomiku ar ilgtspējīgas ūdens un jūras resursu izmantošanas palīdzību. Ar šīm darbībām tiek atbalstītas PJ Kuģniecība, Drošība, Drošums, Transports, veicinot drošu un tīru kuģošanu, un PJ Telpiskā plānošana, mazinot pretrunas un kopīgi izmantojot jūras telpu. Ar šīm darbībām tiek atbalstītas PJ Tūrisms un Kultūra, izmantojot jūras ekosistēmu sociālās un kultūras vērtības un ūdens resursus kā biznesa iespēju tūrisma nozarē.”* Vēršam uzmanību, ka ES Stratēģijas Baltijas jūras reģionam (ESSBJR) ietvaros ar drošu kuģošanu un tīru kuģošanu saistītos jautājumus risina politikas jomas  *PA Safe* un *PA Ship*, kas latviešu valodā oficiāli (piemēram, Ārlietu ministrijas sagatavotajā informatīvajā ziņojumā  „Par Eiropas Savienības Stratēģijas Baltijas jūras reģionam nacionālās koordinācijas mehānismu Latvijā”, apstiprināts Ministru kabineta 28.06.2016. sēdē, prot.Nr.32#31)  ) tiek tulkotas kā “Jūras drošības (*Safe*) politikas joma” un “Kuģošanas (*Ship*) politikas joma”. Ņemot vērā minēto, ierosinām precizēt attiecīgo tekstu šādā redakcijā: *“Ar šīm darbībām tiek atbalstītas PJ Jūras drošība un PJ Kuģošana, veicinot drošu un tīru kuģošanu, PJ Transports, sekmējot ilgtspējīgu un efektīvu transporta sistēmu […]”.* Ierosinām precizēt arī attiecīgo tekstu angļu valodā: *“They support PAs Ship, Safe in advancing reliable and clean shipping, PA Transport in facilitating sustainable and efficient transport system* […]”. | Ņemts vērā. |  |
| **2.3.Prioritātes nosaukums “Klimata neitrālas sabiedrības”** |
| **2.3.3.Konkrētais mērķis (viii) Ilgtspejīgas multimodālas pilsētas mobilitātes veicināšana kā daļa no pārejas uz bezoglekļa ekonomiku neto izteiksmē** |
| **2.3.3.1.Saistītie darbības veidi un to paredzamais ieguldījums šajos konkrētajos mērķos un makroreģionālajās stratēģijās, un, ja nepieciešams, jūras stratēģijās** |
|  | Satiksmes ministrija | 2.3.3.1. | Dokumenta projekta 43.lapā 2.3.3.1. punktā sadaļā “Iepazīstināšana ar darbībām” ir rakstīts:“*Baltijas jūras reģionam piemīt liels potenciāls transporta nozarē sasniegt nulles siltumnīcefekta gāzu emisiju apjomu, izmantojot atjaunojamās degvielas, tīru elektrību un digitalizāciju*.”. Satiksmes ministrija izsaka iebildumu par šāda ambicioza apgalvojuma izteikšanu, īpaši ņemot vērā, ka Transporta attīstības pamatnostādnēs 2021.-2027.gadam (projekts) kā mērķis ir noteikts līdz 2027.gadam samazināt CO2 emisijas transportā par 28% (salīdzinot ar bāzes gadu). Šāds mērķis ir noteikts saskaņā ar Nacionālā klimata un enerģētikas plāna 2021.-2030.gadam plāna ikgadējo prognožu ziņojumu[[3]](#footnote-3).  | Ņemts vērā. |  |
|  | Satiksmes ministrija | 2.3.3.1. | Dokumenta projekta 43.lapā 2.3.3.1. punktā sadaļā “Iespējamo darbības piemēru saraksts (nav pilnīgs)” ir rakstīts:“*Tādu digitālo risinājumu pārbaude un izmantošana (lielo datu analītika, reāllaika datu apstrāde, inteliģentās transporta sistēmas), kas regulē satiksmes plūsmu, optimizē sabiedriskā transporta līnijas un prognozē mobilitātes modeļu izmaiņas*.” Lūdzam Dokumenta projektā skaidri formulēt to, vai 3.3.mērķa “Viedā zaļā mobilitāte” ietvaros būs atbalstāma jaunu inteliģento transporta sistēmu ieviešana. Šajā sadaļā ir rakstīts arī:“*Atkārtota pilsētas, lauku un reģionālās telpiskās un transporta plānošanas apsvēršana, pielāgojoties transportlīdzekļu un pakalpojumu inovācijām, kā arī veicinot teritorijai efektīvu mobilitāti visos veidos (autonomās, savienotās, elektriskās, koplietotās un aktīvās mobilitātes iespējas, piemēram, iešana un braukšana ar velosipēdu)*”. Lūdzam Dokumenta projektā skaidri formulēt to, vai 3.3.mērķa ietvaros būs atbalstāmas aktivitātes mikromobilitātes (tajā skaitā gājēju/velo celiņu) infrastruktūras izpētei, kas nepieciešama pirms būvniecības uzsākšanas, kā arī, vai būs atbalstāma arī pirmreizēja izpēte. | Daļēji ņemts vērā.  | Programmas dokumenta projekts papildināts ar vārdu “*ieviešana*”, paredzot arī atbalstu jaunu inteliģento transporta sistēmu ieviešanai.Attiecībā uz mikromobilitātes infrastruktūras izpēti, skaidrojam, ka projektos plānots veikt praktiskas aktivitātes ar pilota aktivitāšu palīdzību. Sākotnējo pētījumu vietā, projektiem būtu jābalstās uz jau dažādiem esošiem veiktiem izpētes rezultātiem un jāizstrādā risinājumi mērķa grupām. Atbalstāmās aktivitātes piemērs formulēts vispārīgāk, ņemot vērā, ka pētījuma daļa varētu būt daļa no 1.darba paketes projektā – risinājuma sagatavošana, tomēr ne kā pamata aktivitāte visā projektā. Atbalstāmās aktivitātes formulējums nav mainīts. |
| **2.3.3.3. Galvenās mērķa grupas** |
|  | Satiksmes ministrija | 2.3.3.3 | Dokumenta projekta 45. lapā 2.3.3.3. punktā “Galvenās mērķa grupas” ir rakstīts:“*Programma paredzēta vietēja, reģionāla un nacionāla līmeņa valsts iestādēm, kas ir atbildīgas par transportu, plānošanu un vides aizsardzību. Pašvaldības, reģionālās padomes, ministrijas un valsts aģentūras transporta jomā spēlē svarīgu lomu transporta pakalpojumu organizēšanā attiecīgajā reģionā. Turklāt programma paredzēta organizācijām tajās nozarēs, kas piedāvā un izmanto dažādus transporta veidus. Tie ir loģistikas un transporta operatori, citi infrastruktūras un pakalpojumu nodrošinātāji un uzņēmumi*. ”Satiksmes ministrija lūdz precizēt formulējumu attiecībā uz galvenajām mērķa grupām, uz kurām attiecas programmas mērķis “3.3. Vieda zaļā mobilitāte”, precizējot, vai mērķa grupā ir iekļauti arī pakalpojumu pasūtītāji.  | Ņemts vērā. Skaidrojam, ka pakalpojumu pasūtītāji var būt jau minētās mērķa grupas – vietēja, reģionāla un nacionāla līmeņa valsts pārvaldes iestādes un aģentūras, kuras spēlē svarīgu lomu transporta pakalpojumu organizēšanā attiecīgajā reģionā. Tāpat pakalpojumu pasūtītāji var būt arī pilsoņi, kuru iesaiste iespējama ar nevalstisko organizāciju un asociāciju palīdzību. |  |
| **2.4.Prioritātes nosaukums “Sadarbības pārvaldība”** |
| **2.4.1. Darbība f) Citas darbības, ar ko atbalsta labāku sadarbības pārvaldību** |
| **2.4.1.1. Saistītie darbības veidi un to paredzamais ieguldījums šajos konkrētajos mērķos un makroreģionālajās stratēģijās, un, ja nepieciešams, jūras stratēģijās** |
|  | Satiksmes ministrija | 2.4.1.1. | Dokumenta projekta 48.lapā 2.4.1.1 punktā “Ieguldījums ES stratēģijā Baltijas jūras reģionam” ir norādīts: *“Šīs darbības veicina visu trīs ESSBJR mērķu sasniegšanu: lai glābtu jūru, savienotu reģionu un palielinātu labklājību. Darbību īstenošanas ietvaros tiek nodrošināta risinājumu sintēze atbilstoši daudzām ESSBJR politikas jomām (PJ), piemēram, PJ Barības vielas, Bioekonomika, Inovācijas, Kuģniecība, Telpiskā plānošana, Apdraudējumi, Enerģētika, Transports. Tajās aktīvi tiek izmantoti dažādās ES finansējuma programmās izstrādātie risinājumi atbilstoši politikas jomu mērķiem, kā arī to paziņošana un izmantošana politikas līmenī un praktiķu vidē.”* Ņemot vērā jau iepriekš minēto, ierosinām vārdu “Kuģniecība” aizstāt ar politikas jomas nosaukumu “Kuģošana”, kas atbilstu angļu valodas tekstā norādītās politikas jomas “*Ship*” tulkojumam. | Ņemts vērā. |  |
| 6.Norādes par atbalstu maza mēroga projektiem, iekļaujot mazos projektus mazo projektu fondos |
|  | Latvijas Lielo pilsētu asociācija | 6. | Latvijas Lielo pilsētu asociācija ir izvērtējusi Interreg Baltijas jūras reģiona programmas 2021.-2027. gadam projekts un lūdz skaidrot/precizēt minētajā kontekstā lietotā termina “Mazie projekti”  tvērumu, tostarp, vai minētais ietver maza mēroga infrastruktūras/risinājumu testēšanu pilotaktivitāšu veidā. *(Projekts 56. lpp. - Mazie projekti ir vērsti uz piekļuves atvieglošanu programmai un vienkāršotu projektu īstenošanu. Minētais ir paredzēts tam, lai piesaistītu organizācijas, kas programmā ir nepietiekami pārstāvētas un kas ilgāku laiku vai vispār nekad nav piedalījušās regulārajos projektos.)* | Ņemts vērā.Skaidrojam, ka mazie projekti aicināti izstrādāt praktiskus un ilgtspējīgus rezultātus. Lai arī mazos projektos praktisku risinājumu izstrāde nav obligāta, tā ir iespējama. Ar praktiskiem risinājumiem tiek saprasta arī maza mēroga risinājumu testēšana pilotaktivitāšu veidā.Programmas dokumentā ir iekļauta informācija, ka *“Projektu ietvaros tiek veicināta pilotaktivitāšu īstenošana jaunu risinājumu vai pieeju izmantošanas veidā.”*Sīkāka informācija par mazo projektu aktivitātēm būs izklāstīta Programmas rokasgrāmatā. |  |

|  |  |
| --- | --- |
| Datums\* | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|   | (dd/mm/gggg) |

|  |  |
| --- | --- |
| Atbildīgā amatpersona | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|   | (vārds, uzvārds, paraksts\*) |

Piezīme. \* Dokumenta rekvizītus “datums” un “paraksts” neaizpilda, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu.

Datums: 21.10.2021.

Atbildīgā amatpersona: Ilga Gruševa

1. <https://eur-lex.europa.eu/legal-content/LV/TXT/HTML/?uri=CELEX:52018PC0372&from=EN> [↑](#footnote-ref-1)
2. <https://www.mfa.gov.lv/images/uploads/Action_Plan_2021.PDF> [↑](#footnote-ref-2)
3. https://www.em.gov.lv/sites/em/files/2019-12-16\_15\_00\_41\_ghg\_mmr\_template\_irarticle23\_table1\_2019\_latvia1\_0.xlsm [↑](#footnote-ref-3)